Predkladacia správa

Návrh zákona sa predkladá na rokovanie vlády na základe Plánu legislatívnych úloh vlády Slovenskej republiky na rok 2004.

Dôvodom na vypracovanie predkladaného návrhu novely zákona je zapracovať odporúčania Európskeho výboru na zabránenie mučenia a neľudského či ponižujúceho zaobchádzania alebo trestania. Odporúčania  výboru CPT sa týkali poskytovania stravovania osobám, ktorým bola na základe zákona o Policajnom zbore alebo osobitných predpisov obmedzená osobná sloboda. 

Obsahom návrhu novely zákona o Policajnom zbore sú teda predovšetkým nové ustanovenia zákona o Policajnom zbore, ktoré upravujú stravovanie osobám, ktorým bola obmedzená osobná sloboda príslušníkmi Policajného zboru alebo ktoré boli zo zákonných dôvodov Policajnému zboru odovzdané. Návrh novely zákona o Policajnom zbore ďalej  upravuje požívanie služobných psov na pachové práce, používanie nových donucovacích prostriedkov ako oprávnenia príslušníkov Policajného zboru,  a to používanie spútavacieho opasku a používanie spútavacích popruhov, vzhľadom  na potrebu zastaviť určité nebezpečné konania osôb. Návrhom novely zákona o Policajnom zbore sa spresňujú niektoré jeho ustanovenia, ktoré v praxi prinášali problémy a zároveň sa niektoré aktualizujú, vzhľadom          na právne úpravy vykonané inými právnymi predpismi.
	
Návrh zákona obsahuje aj novely niektorých ďalších zákonov v ktorých sa upravujú úlohy Policajného zboru. Okrem iného sa v tejto súvislosti zakotvujú nové povinnosti bankám s cieľom prijať bezpečnostné opatrenia proti množiacim sa lúpežiam. 

Predkladaný návrh novely zákona o Policajnom zbore je v súlade s  Ústavou Slovenskej republiky, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh zákona bol v súlade so zákonom o rozpočtových pravidlách prerokovaný s ministerstvom financií, pričom ministerstvo financií vzalo na vedomie, že dopad navrhovanej úpravy bude krytý z rozpočtových prostriedkov ministerstva vnútra.